Worcester F 80 Distinctiones

249 Temptare

Temptare.[[1]](#footnote-1) *Ductus est Jesus in desertum a spiritu vt temptaretur*, [Matt. 4:1].

¶ Tres sunt qui temptant, Deus, demon, homo. Deus semper temptat ad bonum, demon semper ad malum, homo quandoque ad bonum, quandoque ad malum. Item, Deus temptat ut probat, Psal. [25:2]: *Proba me, Domine, et tempta me*. Demon temptat ut fallat. Vnde in Act. [5:3]: *Cur Satanas temptavit cor* vestrum. Homo temptat ut inuestiget. Vnde in Dan. [1:12]: *Tempta nos*, queso, *decem diebus*.

¶ Temptat ergo, demon ex diuersis causis, quia de gula, de iactancia. In diuersis locis, in deserto, in templo, in monte. Diuersis modis, quia suggerendo, ut ibi [Matt. 4:3]: *Dic ut lapides isti panes fiant*. Arguendo, ibi [Matt, 4:6]: *Scriptum est, quia angelis suis,* id est, Deus, *mandavit*. Promittendo ibi [Matt. 4:9]: *Haec omnia tibi dabo, si cadens adoraveris me*. Sed in hiis omnibus demon victus est. Non quidem per sublimitatem potentie, sed per auctoritatem scripture, vt sic cum temptamur recurramus ad consilium scripturarum in quibus inuenimus speculum quod miremur exemplum quod mutemur

¶ Circa istam temptacionem septem considerare debemus, scilicet, persona, locum, tempus, causam, modum, ordinem, et finem.

¶ De primo relucet hic duplex persona, scilicet, temptantis et temptati. Ipse quidem temptator malignus est exercitatus et astutus et hoc ex subtilitate nature ex antiquitate temporis. Ex assiduitate fallendi. Auceps videns quod pili nigri multum paterent tempore nimis,

/fol. 307rb/

facit laqueum ex pilis albis. Sic diabolus perpendens peccata carnalia facile deprehendi. Suggerit spiritualia. Hic talis temptauit non qualemcumque hominem sed Deum et saluatorem. Precaueat ergo peccator cum sit temptatus. Ipse saluator nec omnino confidat iustus cum temptatus sit ipse Deus. Sed non disperet quispiam quia temptatus est Deo. Vt nos informaret et superare doceret.

Circa secundum notare debemus locum duplicem, scilicet, solitarium et assiduum, quia non in foro sed in deserto non in triuio, sed in templo, non in valle humili, sed in monte sublimi. Non sic ergo monachus securius in claustro nec heremita in heremo. Cum iam temptatus est Adam in paradiso, Jesus in deserto.

¶ Circa tercium nota quod Jesus temptatus est non post conuiuium, sed post ieiunium, non post peccatum, sed post baptismum, quia magis insudat diabolus decipere mundum quam immundum. Et cum quis ab errore ad viritatem, a viciis ad virtutem conuertitur maiorem tolerat impugnacionem, *habet* enim demon *fiduciam quod influat Jordanis in os eius*, [Job 40:18]. Exemplum de filiis Israel qui post exitum de Egipto grauius infestantur[[2]](#footnote-2) ab Amalechitis. Ideo consulit sapiens, [Eccli. 2:1]: *Fili, accedens ad seruitutem Dei prepara animam tuam ad temptacionem.* Nam vbique est[[3]](#footnote-3) dolus a quo nulla persona excipitur, nullus locus excluditur, nullum tempus discernitur. Vere enim est temptacio *est vita hominis super terram*, Job [7:1] ubi pugnant contra hominem demon, homo mundus et caro. Demon cum viciis, homo cum bestiis, mundus elementis, caro cum sensibus. Ideo clamat Apostolus ad Rom. [7:24]: *Infelix ego homo, quis me liberabit*, etc.

¶ Circa quartum nota causam potestatis ex qua ieiunauit et causa infirmitatis propter quam esurit quam quidem causam tamquam ydoneam ad temptandum hostis assumpsit. Nos ergo caueamus fratres hostis astuciam. Ne forte per nimiam auiditatem edendi trahamur ad culpam sicut de Esau contingit quia non solum in variis et lentis ferculis, sed in hora preuenta et immoderato appetitu peccatur. Vnde non ait hic temptator, [Matt. 4:3]: *Dic vt lapides* carnes *fiant* sed *panes.*

/fol. 307va/

Attendant hoc qui varios exquirendo sapores substantiam conuertunt in actus in naturam in artem vt proucent et reuocent appetitum.

¶ Hic ergo nota quod cum hostis temptasset de vicio corporali, id est, de gula nec prevaluisset. Temptauit de vicio spirituali, id est, de iactancia et auaricia. Sed Christus contra gulam obiecit mentis virtutem dicens, [Deut. 8:3]: *Non in solo pane viuat homo*, etc. Quia contra auariciam quod est seruitus obiecit Dei seruitutem sibi, [Deut. 6:13]: *Illi soli seruies*, id est, cultum latrie. Contra iactanciam obiecit humilitatem dicens, [Deut. 6:16]: *Non temptabis Dominum Deum tuum*, id est, per appetitum mirabilium signorum. Et in isto genere temptacionis assumpsit eum diabolus non passim versibus set in sanctam ciuitatem.

¶ Duo enim sunt de quibus solent homines se iactare, dignitas et scientia. Doctores de scientia, sacerdotes de dignitate. Ideo hostis statuit Christum supra pinnaculum templi[[4]](#footnote-4) qui locus erat proprius docotrum et sacerdotum. Propter hoc hostis non temptauit de iactancia in loco deserto, sed in loco sanioso. Vbi solet fauor humanus exquiri, id est, in sancta ciuitate.

¶ Circa quintum attendamus modum attemptacionis secundum qualitatem nature quia cum ieiunasset xl. dies et xl. noctes, etc.

¶ Circa sextum quo ad ordinem temptandi debemus notare quod primo temptauit de gula post de iactancia tandem de auaricia.

¶ Circa septimum notemus quod post recessum mali spiritus accesserunt boni spiritus et ministrabant ei in quo instruimur et nos quia si vicerimus hostile temptamentum aderit diuinum subsidium.

1. Temptare ] Lambeth begins this chapter: Ductus est Jesus… with the “D” capitalized. [↑](#footnote-ref-1)
2. infestantur ] Lambeth *om.* F 80. [↑](#footnote-ref-2)
3. est ] *add.* vbique F 80, Lambeth. [↑](#footnote-ref-3)
4. templi ] Lambeth *om*. F 80. [↑](#footnote-ref-4)